Jūrmala

Jūrmala – didžiausias Baltijos valstybių kurortinis miestas ir antras pagal plotą Latvijos miestas, esantis 25 km nuo Rygos.

Jūrmalos miestas susideda iš smulkių kurortų juostos. Iš vakarų į rytus išsidėstę kurortai: Kemeriai, Jaunkemeriai, Sluoka, Kaugurai, Vaivarai, Asarai, Melužai, Pumpurai, Jaundubultai, Dubultai, Majorai, Dzintarai, Buldurai ir Lielupė.

Veikia didžiausias Baltijos šalyse vandens pramogų parkas.

Istorija 

Seniausioji Jūrmalos dalis yra Sluoka, kuri jau 1785 m. gavo miestelio, o 1878 m. – miesto teises. Sluokos vystymąsi skatino 1896 m. pastatytas popieriaus fabrikas, kuris veikė iki XX a. dešimto dešimtmečio.

Nuo XIX a. žvejų gyvenvietės (dabar miesto dalys) Jūrmalos teritorijoje tapo kurortais. Kai kurių kurortų pradiniai (vokiški) pavadinimai pastebimai skiriasi nuo dabartinių: Melužai – Karlsbade, Dzintarai – Edinburga.

Kemeriai iškilo 1838 m. kaip Rusijos imperijos valstybinis kurortas dėl čia esančių mineralinio vandens ir gydomojo purvo telkinių.

1920 m. kovo 2 d. Latvijos vyriausybė iš šių gyvenviečių suformavo Rygos Jūrmalos miestą. 1946 m. pradžioje Latvijos SSR vyriausybė Rygos Jūrmalą įtraukė į Rygos sudėtį kaip atskirą rajoną, prie kurio 1949 m. prijungė Priedainę. Pagaliau 1959 m. lapkričio 11 d. Latvijos SSR AT Prezidiumas priėmė sprendimą dėl Jūrmalos miesto suformavimo, sujungiant Rygos miesto Rygos Jūrmalos rajoną, Sluoką ir Kemerius.

Žymūs žmonės 

Jūrmaloje gimę:

 Aleksandras Kaleri (Александр Юрьевич Калери) (1956-) – astronautas
 Artis Pabrikas (1966-) – politikas
 Arvydas Rekis (1979-) – ledo ritulininkas

Sportas 

Mieste žaidžia FK Jūrmala-VV ir FC Jūrmala futbolo klubai.

Miestai partneriai 
  Anadija (Anadia), Portugalija
  Eskilstuna, Švedija
  Jakobštatas (Jakobstad – Pietarsaari), Suomija
  Jevle (Gävle), Švedija
  Kabūra (Cabourg), Prancūzija
  Palanga, Lietuva
  Pernu (Pärnu), Estija
  Kazanė, Rusija
  Maskvos Pietryčių apygarda, Rusija
  Sankt Peterburgo Admiraliteto apygarda, Rusija
  Teračina (Terracina), Italija

Šaltiniai

Nuorodos 
 Oficiali Jūrmalos svetainė 
 Vandens pramogų parkas